Die belangrikste aspekte is die gebruik van chemiese middels en die beperkings daarvan op die graan wat gelewer sal word. Wetlike voorskrifte bepaal die gebruik van onkruiddoders, insekdoders en verskeie ander landboukundige chemikalieë asook die residu-vlakke van sodanige produkte wat in die kommoditeit teenwoordig mag wees. Produsente moet hulle vergewis van hierdie wetlike vereistes en voldoen aan die standaarde wat daarin neergelê is.
'n Produsent moet dus kennis dra van die riglyne soos deur Wet 36 voorgeskyf en hy/sy is aanspreeklik vir die chemiese produkte wat op die graan en oliesade gebruik is.
Gif moet ook 'n L-nommer op hê wat beteken die middel is geregistreer vir gebruik in Suid Afrika. Die produsent moet ook aandring op 'n "Material Safety Data Sheet" (MSDS) vanaf die verskaffer. Die MSDS verskaf allerlei inligting oor die produk, selfs die tipe noodhulp wat toegepas kan word. Die MSDS word kosteloos voorsien met die aankoop van landbouchemiese middels.
Indien toedienings deur 'n landbouchemiese adviseur hanteer word, maak seker die persoon verskaf sy naam en P-nommer op die aanbeveling. Die P-nommer word deur die Department Landbou, Bosbou en Visserye uitgereik nadat die adviseur die nodige opleiding ondergaan het. Die operateur se P-registrasie moet ook in die toepaslike veld van toediening wees, byvoorbeeld onkruidbeheer, beroking en lugbespuiting is almal aparte registrasie velde.